NÕUKOGU OTSUS (ÜVJP) 2015/2215,

30. november 2015,

millega toetatakse ÜRO Julgeolekunõukogu resolutsiooni 2235 (2015), millega luuakse Keemiarelvade Keelustamise Organisatsiooni ja ÜRO ühine uurimismehhanism, et teha Süüria Araabia Vabariigis kindlaks keemiarünnakute toimepanijad

EUROOPA LIIDU NÕUKOGU,

võttes arvesse Euroopa Liidu lepingut, eriti selle artikli 26 lõiget 2 ja artikli 31 lõiget 1,

võttes arvesse liidu välisasjade ja julgeolekupoliitika kõrge esindaja ettepanekut

ning arvestades järgmist:

ÜRO Julgeolekunõukogu võttis 7. augustil 2015 ühehäälselt vastu resolutsiooni (UNSCR) 2235 (2015), mõistes hukka mürkkemikaalide, näiteks kloori kasutamise keemiarelvana Süüria Araabia Vabariigis ja väljendades oma kindlat kavatsust teha kindlaks selliste tegude eest vastutavad isikud. Selleks kehtestas ÜRO Julgeolekunõukogu üheks aastaks ühise uurimismehhanismi (JIM), mida on edaspidi vajaduse korral võimalik pikendada, et teha kindlaks nii suures ulatuses kui võimalik isikud, üksused, rühmitused või valitsused, kes olid kemikaalide, sealhulgas kloor ja kõik muud mürkkemikaalid, Süüria Araabia Vabariigis relvana kasutamise juhtumis toimepanijad, korraldajad, toetajad või muul viisil sellega seotud, kui Keemiarelvade Keelustamise Organisatsiooni (OPCW) teabekogumismissioon (FFM) teeb või on teinud kindlaks, et konkreetse Süüria Araabia Vabariigis toimunud juhtumi raames on kasutatud või tõenäoliselt kasutatud relvana kemikaale, sealhulgas kloor ja kõik muud mürkkemikaalid.

ON VASTU VÕTNUD KÄESOLEVA OTSUSE:

Artikkel 1

1. Strateegia mõnede elementide rakendamiseks toetab liit OPCWd ja ühist uurimismehhanismi, toetades nende poolt ÜRO Julgeolekunõukogu resolutsiooni 2235 (2015) kohaste tegevuste läbiviimisel tekkivate kulude katmist järgmisel üldisel eesmärgil: teha kindlaks nii suures ulatuses kui võimalik isikud, üksused, rühmitused või valitsused, kes olid kemikaalide, sealhulgas kloor ja kõik muud mürkkemikaalid, Süüria Araabia Vabariigis relvana kasutamise juhtumis toimepanijad, korraldajad, toetajad või muul viisil sellega seotud, kui OPCW FFM teeb või on teinud kindlaks, et konkreetse Süüria Araabia Vabariigis toimunud juhtumi raames on kasutatud või tõenäoliselt kasutatud relvana kemikaale, sealhulgas kloor ja kõik muud mürkkemikaalid.

2. Lõikes 1 nimetatud eesmärgi saavutamiseks toetab liit järgmisi projekte:

Nende projektide üksikasjalik kirjeldus on esitatud lisas.

Artikkel 2

1. Käesoleva otsuse rakendamise eest vastutab kõrge esindaja.

2. Artikli 1 lõikes 2 osutatud projektide tehniline rakendamine tehakse ülesandeks OPCWle ja UNODAle kui ühise uurimismehhanismi sihtfondi rakendusasutustele. Nad täidavad seda ülesannet kõrge esindaja vastutusel. Sel eesmärgil sõlmib kõrge esindaja OPCW ja UNODAga vajalikud kokkulepped.

Artikkel 3

1. Lähtesumma artikli 1 lõikes 2 osutatud projektide rakendamiseks on 4 586 096,00 eurot.

2. Kulutusi, mida rahastatakse lõikes 1 sätestatud summast, hallatakse vastavalt liidu eelarve suhtes kohaldatavatele menetlustele ja eeskirjadele.

3. Komisjon teostab järelevalvet lõikes 1 osutatud kulude nõuetekohase haldamise üle. Sel eesmärgil sõlmib komisjon rahastamislepingud vastavalt OPCWga ja UNODAga kui ühise uurimismehhanismi sihtfondi rakendusasutustega. Nendes rahastamislepingutes sätestatakse, et OPCW ja ÜRO tagavad liidu rahalise abi nähtavuse, mis vastab selle suurusele.

4. Komisjon püüab sõlmida lõikes 3 nimetatud rahastamislepingud niipea kui võimalik pärast käesoleva otsuse jõustumist. Komisjon teavitab nõukogu kõigist raskustest selles protsessis ning teatab rahastamislepingute sõlmimise kuupäeva.

Artikkel 4

1. Kõrge esindaja annab nõukogule käesoleva otsuse rakendamise kohta aru, lähtudes OPCW ning OPCW ja ÜRO ühise uurimismehhanismi koostatud korrapärastest aruannetest. Need aruanded on aluseks nõukogu teostatavale hindamisele.

2. Komisjon esitab nõukogule teavet artikli 1 lõikes 2 nimetatud projekti rakendamise finantsaspektide kohta.

Artikkel 5

1. Käesolev otsus jõustub selle vastuvõtmise kuupäeval.

2. See kaotab kehtivuse 18 kuu möödumisel artikli 3 lõikes 3 osutatud komisjoni ja OPCW ning komisjoni ja UNODA vaheliste rahastamislepingute sõlmimisest või 31. mail 2016, kui rahastamislepingut ei ole selleks kuupäevaks sõlmitud.

(1) Nõukogu 9. detsembri 2013. aasta otsus 2013/726/ÜVJP, millega toetatakse massihävitusrelvade leviku vastase ELi strateegia rakendamisel ÜRO Julgeolekunõukogu resolutsiooni 2118 (2013) ja Keemiarelvade Keelustamise Organisatsiooni (OPCW) täitevnõukogu otsust EC-M-33/Dec 1 (ELT L 329, 10.12.2013, lk 41).

(2) Nõukogu 17. veebruari 2015. aasta otsus (ÜVJP) 2015/259 Keemiarelvade Keelustamise Organisatsiooni (OPCW) tegevuse toetamise kohta massihävitusrelvade leviku vastase ELi strateegia rakendamise raames (ELT L 43, 18.2.2015, lk 14).

LISA

Euroopa Liidu toetus ÜRO Julgeolekunõukogu resolutsioonile 2235 (2015) massihävitusrelvade leviku vastase ELi strateegia rakendamise raames

1. Üldine raamistik ja eesmärgid

2014. aasta aprillis, kui oli Süüria keemiarelvade kõrvaldamise ja hävitamise operatsiooni kõrgaeg, esitati mitu tõsist väidet seoses kloori kasutamisega relvana tsiviilelanike vastu. Keemiarelvade Keelustamise Organisatsiooni (OPCW) peadirektor lõi nende väidete uurimiseks OPCW teabekogumismissiooni (FFM). Tema otsust toetas OPCW täitevnõukogu ja ÜRO peasekretär lubas omalt poolt anda abi.

OPCW ja ÜRO töötajatest koosnev rühm üritas 2014. aasta mais viia läbi kohapealse uurimise ühes küladest, mida väidetavalt rünnati klooriga. Süüria valitsuse kontrolli all olevate piirkondade ja opositsiooni kontrolli all olevate piirkondade vahelise puhvertsooni ületamisel sattus rühm relvarünnaku alla ning pidi missiooni katkestama. Teabekogumismissioon siiski jätkas oma tööd ja küsitles tunnistajaid, raviarste, esmaseid reageerijaid ja ohvreid turvalises kohas väljaspool Süüriat. Selle töö põhjal tegi teabekogumismissioon suure kindlusega järelduse, et Süüria põhjaosas kasutati kolmes külas tõepoolest relvana kloori kas puhtal kujul või segus.

OPCW täitevnõukogu väljendas 4. veebruaril 2015 vastu võetud otsuses EC-M-48/DEC.1 tõsist muret seoses teabekogumismissiooni tulemustega ning kinnitas taas, et mõistab kõige karmimalt hukka keemiarelvade kasutamise ükskõik kelle poolt ja ükskõik millistes tingimustes. Lisaks sellele väljendas OPCW täitevnõukogu toetust teabekogumismissiooni töö jätkamiseks, eelkõige uurides kogu kättesaadavat teavet, mis on seotud väidetava keemiarelvade kasutamisega Süürias, sealhulgas nii Süüria Araabia Vabariigi kui ka teiste edastatavat teavet. Sellele järgnes ÜRO Julgeolekunõukogu resolutsiooni (UNSCR) 2209 (2015) vastuvõtmine 6. märtsil 2015, milles ÜRO Julgeolekunõukogu kiitis heaks OPCW täitevnõukogu otsuse ja kutsus üles selliste rünnakute eest vastutavad isikud vastutusele võtma.

Selle resolutsiooni järelmeetmena võttis ÜRO Julgeolekunõukogu 7. augustil 2015 ühehäälselt vastu ÜRO Julgeolekunõukogu resolutsiooni 2235 (2015), mõistes hukka kõigi mürkkemikaalide, näiteks kloori kasutamise keemiarelvana Süüria Araabia Vabariigis ja väljendades oma kindlat kavatsust teha kindlaks selliste tegude eest vastutavad isikud. Sellega seoses tuletas ÜRO Julgeolekunõukogu meelde protokolli lämmatavate, mürgiste või neile sarnanevate gaaside ja bakterioloogiliste vahendite sõjas tarvitamise keelu kohta, keemiarelvade väljatöötamise, tootmise, varumise ja kasutamise keelustamise ja nende hävitamise konventsiooni (CWC) ning ÜRO Julgeolekunõukogu resolutsioone UNSCR 1540 (2004), UNSCR 2118 (2013) ja UNSCR 2209 (2015). ÜRO Julgeolekunõukogu kehtestas üheks aastaks OPCW ja ÜRO ühise uurimismehhanismi (JIM), mida on edaspidi vajaduse korral võimalik pikendada, et teha kindlaks nii suures ulatuses kui võimalik isikud, üksused, rühmitused või valitsused, kes olid kemikaalide, sealhulgas kloor ja kõik muud mürkkemikaalid, Süüria Araabia Vabariigis relvana kasutamise juhtumis toimepanijad, korraldajad, toetajad või muul viisil sellega seotud, kui OPCW teabekogumismissioon teeb või on teinud kindlaks, et konkreetse Süüria Araabia Vabariigis toimunud juhtumi raames on kasutatud või tõenäoliselt kasutatud relvana kemikaale, sealhulgas kloor ja kõik muud mürkkemikaalid. See mehhanism on praegu loomisel.

Sel eesmärgil peaks liit toetama OPCWd ja ühist uurimismehhanismi oma ülesannete täitmisel vastavalt ÜRO Julgeolekunõukogu resolutsioonile 2235 (2015) ja OPCW täitevnõukogu otsusele EC-M-48/DEC.1. ning samuti CWC-le.

2. Projektide kirjeldus

A. Projekt 1: OPCW teabekogumismissioonid

1. Projekti eesmärk

Toetada OPCW teabekogumismissiooni ülesannete täitmist nii ÜRO Julgeolekunõukogu resolutsiooni 2235 (2015) ja OPCW täitevnõukogu otsuse EC-M-48/DEC.1 kui ka CWC alusel, kattes selle seonduvad tegevuskulud. Need kulud hõlmavad spetsiifiliste oskustega väliskonsultantide (nt tõlgid ja arstid) värbamist ja samuti vajalike OPCW seadmete transporti, mida kasutatakse teabekogumismissiooni toetamiseks.

2. Oodatavad tulemused

Teabekogumismissiooni käimasolev töö toob selgust mitme väidetava mürkkemikaalide kasutamise kohta Süüria Araabia Vabariigis ja see missioon teeb tihedat koostööd ühise uurimismehhanismiga, toetades selle ülesannete täitmist vastavalt ÜRO Julgeolekunõukogu resolutsiooni (UNSCR) 2235 (2015) sisulisele punktile 5.

3. Projekti kirjeldus

Teabekogumismissioon jätkab selle hindamist, kas Süüria Araabia Vabariigis väidetavalt aset leidnud juhtumite käigus kasutati või tõenäoliselt kasutati kemikaale relvadena. Teabekogumismissiooni tegevus hõlmab nii väidetavaid varasemaid juhtumeid kui ka juhtumeid, mis võivad aset leida edaspidi. Teabekogumismissiooni tegevuse keerukus on tõenäoliselt väga erinev; sellest tulenevalt ei saa lähetuste täpset arvu täpselt kindlaks määrata.

2015. aastal toimunud lähetustest saadud kogemuste põhjal eeldab OPCW, et 2016. aastal võivad teabekogumismissiooni operatsioonid hõlmata kuue kuni 12 inspektori kaasamist kuuel missioonil, millest igaüks kestab umbes kolm nädalat. Tõenäoliselt kaasneb iga missiooniga spetsiifiliste oskustega väliskonsultantide, nagu tõlkide ja arstide värbamine.

Teabekogumismissiooni raames kavandatakse järgmised tegevused:

a) Küsitlemine: väidetavate juhtumite laad on selline, et võib olla vaja küsitleda paljusid tunnistajaid. Nende hulka kuuluvad: — meditsiinitöötajad — esmased reageerijad — raviarstid — ohvrid — muud tunnistajad. Küsitlemise rühmadel peavad olema mitmekülgsed ekspertteadmised, muu hulgas relvade, kemikaalide, meditsiiniliste märkide ja sümptomite vallas, ja samuti suuline tõlge.

b) Arstlik läbivaatus ja biomeditsiiniliste proovide võtmine.

c) Proovide identifitseerimine, kogumine ja analüüs.

d) Tõendite, sealhulgas avatud allikatest pärit tõendite ja samuti tunnistajate ja kolmandate isikute antud esemete käsitlemine. Selles valdkonnas on eriti nõutav küsitlemise rühmi toetavate mitmekülgsete ekspertteadmiste olemasolu.

e) Aruannete kirjutamine.

f) Koolitus, sealhulgas täiendkoolitus, et püsida kursis kaasaegsete tavadega: — ohutu ja turvaline tegevus välioperatsioonidel — küsitlustehnikad — tõendite käsitlemine ja hoidmine, sealhulgas kontrolliahel — sõjategevusest mahajäänud lõhkekehade alane teadlikkus — mürkkemikaalide alane koolituskursus — kohtuekspertiisi alane teadlikkus — tööstuskeemia alused ja keemilise koostise iseloomustamine.

g) Koha hindamine ja olukorra ärakasutamine.

h) Missiooni abipersonal ja eriteadmised, eriti keeruliste missioonide puhul.

B. Projekt 2: OPCW ja ÜRO ühine uurimismehhanism

1. Projekti eesmärk

Toetada ühise uurimismehhanismi kiiret loomist ja selle suutlikkust alustada oma täieulatuslikku tegevust vastavalt ÜRO Julgeolekunõukogu resolutsioonile 2235 (2015).

2. Oodatavad tulemused

Nii suures ulatuses kui võimalik tehakse kindlaks isikud, üksused, rühmitused või valitsused, kes olid kemikaalide, sealhulgas kloor ja kõik muud mürkkemikaalid, Süüria Araabia Vabariigis relvana kasutamise juhtumis toimepanijad, korraldajad, toetajad või muul viisil sellega seotud.

3. Projekti kirjeldus

ÜRO Julgeolekunõukogu kiitis heaks ÜRO peasekretäri soovitused seoses ühise uurimismehhanismi loomise ja tegevusega ning palus ÜRO peasekretäril koostöös OPCW peadirektoriga viivitamata astuda samme, võtta meetmeid ja teha korraldusi, mis on vajalikud ühise uurimismehhanismi kiireks loomiseks ja täieulatuslikuks toimimiseks, muu hulgas värbama erapooletuid ja kogemustega töötajaid, kellel on asjakohased oskused ja teadmised, et täielikult täita ÜRO Julgeolekunõukogu resolutsioonist 2235 (2015) tulenevad kohustused.

Ühist uurimismehhanismi juhib sõltumatu kolmeliikmeline juhtkond (juhtpaneel), mida toetavad professionaalidest tuumiktöötajad, kes kuuluvad kolme üksusesse. Sellega seoses juhivad ühist uurimisrühma abipeasekretär, kellel on üldine vastutus, ja kaks asetäitjat, kes vastutavad vastavalt poliitilise komponendi ja uurimiskomponendi eest.

Ühise uurimisrühma juhtkonda toetavad kolm üksust. New Yorgis asuv poliitiline büroo koostab poliitilisi analüüse, annab õigusabi, korraldab suhteid meediaga ja pakub halduslikku tuge. Haagis asuv uurimisbüroo teeb keemilisi ja meditsiinilisi analüüse, kohtuekspertiisi, sõjaväehangete analüüse, uurimisi ja teabeanalüüse. New Yorgis asuv operatsioonide tugiamet toetab poliitilisi ja uurimisalaseid tegevusi.

Ühise uurimismehhanismi tuumiktöötajatega, välja arvatud haldusfunktsiooni täitvad töötajad, seotud kulud rahastatakse üldeelarvest. Julgeolekunõukogu otsustas, et materiaalsete ja tehniliste vajadustega seotud kulud rahastatakse vabatahtlikest panustest. Sel eesmärgil moodustas ÜRO peasekretär sihtfondi, mida hallatakse vastavalt ÜRO haldus- ja finantseeskirjadele.

Kooskõlas massihävitusrelvade leviku vastase ELi strateegiaga, milles seatakse eesmärgiks tugevdada ÜRO Julgeolekunõukogu rolli ja täiustada selle ekspertteadmisi massihävitusrelvade levikuga seotud probleemidega tegelemisel, toetab liit ÜRO Julgeolekunõukogu resolutsiooni 2235 (2015) rakendamist, eriti nendes valdkondades, kus on suur potentsiaal saavutada nähtavaid ja kiireid tulemusi ühise uurimismehhanismi loomisega ja seoses selle suutlikkusega alustada täieulatuslikku tegevust.

See toetus hõlmab järgmiste tegevuste toetamist:

a) New Yorgis ja Haagis asuvate üksuste loomise lõpuleviimine juhtpaneeli jaoks vastavalt poliitilise ja uurimisbüroo moodustamiseks ja operatsioonide tugiameti loomiseks ning kontorimööbli ja lukustatavate kappide ostmine, et tagada ühisele uurimismehhanismile edastatud ja/või selle poolt loodud teabe ja materjalide turvaline hoidmine;

b) sellise töökindlat teabeturbesüsteemi eviva andmehaldussüsteemi väljatöötamine ja rakendamine, mida rakendatakse kogu teabe suhtes, mida ühine uurimismehhanism oma töö käigus saab või loob; selle teabeturbesüsteemi puhul arvestatakse ühise uurimismehhanismi saadud ja selle poolt loodud teabe ja materjalide salvestamiseks ja kasutamiseks vajalikeks peetavaid konfidentsiaalsuse ja turvalisuse nõudeid;

c) ühise uurimismehhanismi uurijate võimalike Süüria Araabia Vabariiki lähetamiste ettevalmistamine, kui ühine uurimismehhanism peab seda oma uurimiste seisukohalt vajalikuks ja kui see mehhanism teeb kindlaks, et on põhjendatult alust arvata, et sisenemine Süüriasse, sealhulgas piirkondadesse Süüria territooriumil, mis ei ole Süüria Araabia Vabariigi kontrolli all, on õigustatud;

d) kommunikatsiooniseadmete ja turvalisusega seotud varustuse ning kontoritarvete ostmine ühise uurimismehhanismi toetamiseks oma ülesannete täitmisel. See hõlmab IT-seadmeid (spetsiaalne server, arvutid, sülearvutid koos dokkimisseadmetega, täiendavad arvutikomplektid internetiga mitte ühendatud intraneti jaoks, kontoritööks sobivad purustajad jne), mis on vajalikud punktis b osutatud teabeturbesüsteemi rakendamiseks.

Täiendava oskusteabe ja täiendavate tegevustega seotud kulusid rahastatakse vabatahtlikest panustest vastavalt tekkivatele vajadustele. Lühikeseks ajaks on vaja värvata ajutiselt vajalikud ekspertidest konsultandid, muu hulgas punktis b osutatud andmehaldussüsteemi ja teabeturbesüsteemi kiireks väljatöötamiseks ja samuti standardse töökorra väljaarendamiseks.

3. Kestus

Nende projektide hinnanguline rakendamisaeg on 12 kuud.

4. Rakendusasutus

Projekti nr 1 tehniline rakendamine tehakse ülesandeks OPCWle. Projekti rakendavad OPCW töötajad, eksperdid ja töövõtjad.

Projekti nr 2 tehniline rakendamine tehakse ülesandeks ÜRO desarmeerimisküsimuste büroole, kes rakendab projekti OPCW ja ÜRO ühise uurimismehhanismi nimel. Seda projekti rakendavad ühise uurimismehhanismi töötajad, konsultandid ja töövõtjad.

ÜRO ja OPCW kavandavad oma tegevuse koostöös asjaomaste partneritega, sealhulgas rahvusvaheliste organisatsioonide ja agentuuridega, et tagada tulemuslik koostoime ja vältida dubleerimist.

5. Liidu nähtavus

Rakendusasutus võtab kõik sobivad meetmed teadvustamaks avalikkusele asjaolu, et tegevust rahastab liit. Selliseid meetmeid võetakse kooskõlas Euroopa Komisjoni avaldatud ELi välistegevuse kommunikatsiooni ja nähtavuse käsiraamatuga.

6. Aruanded

Rakendusasutused koostavad:

a) korrapärased aruanded asjaomaste projektide läbiviimise kohta ning

b) lõpparuanne hiljemalt 3 kuu möödumisel vastava tegevuse lõpuleviimisest.

7. Projektide hinnanguline kogumaksumus

Projektide hinnanguline kogumaksumus on 4 586 096,00 eurot.